
 26.7.2018
 BG
 Официален вестник на Европейския съюз
 L 189/3
 РЕГЛАМЕНТ ЗА ИЗПЪЛНЕНИЕ (ЕС) 2018/1048 НА КОМИСИЯТА
 от 18 юли 2018 година
 за определяне на изисквания за използване на въздушното пространство и на оперативни процедури по отношение на навигацията, основана на летателните характеристики и оборудването на въздухоплавателното средство
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) No 1592/2002 и Директива 2004/36/ЕО (1), и по-специално член 8б, параграф 6 от него,
 като има предвид, че:
 (1)
 Непрекъснатият растеж в сектора на въздухоплаването увеличава натиска по отношение на използването на наличното въздушно пространство, което повишава необходимостта то да се използва по възможно най-ефективен и ефикасен начин. Предоставянето на услуги по управление на въздушното движение/аеронавигационно обслужване (УВД/АНО) с използване на навигация, основана на летателните характеристики и оборудването на въздухоплавателното средство (PBN), може да осигури ползи по отношение на безопасността, капацитета и ефикасността чрез оптимизиране на трасетата за обслужване на въздушното движение и процедурите за подход по прибори. С цел постигане на тези ползи и подобряване на ефективността на европейската мрежа за управление на въздушното движение следва да се предвидят хармонизирани изисквания за използване на въздушното пространство и оперативни процедури по отношение на PBN.
 (2)
 Въпросните изисквания и процедури по отношение на PBN следва да се основават на правилата, разработени от Международната организация за гражданско въздухоплаване (ИКАО), а тяхното прилагане следва да бъде в съответствие с Глобалния аеронавигационен план на ИКАО (2) и Европейския генерален план за УВД (3).
 (3)
 Съгласно приложението към Регламент за изпълнение (ЕС) No 923/2012 на Комисията (4), и по-специално точка SERA.5015, буква а) от него, приложение III към Регламент (ЕС) No 965/2012 на Комисията (5), и по-специално точка ORO.GEN.110, буква г) от него, член 9, параграф 1 от Регламент (ЕО) No 216/2008, прилаган с приложение I към Регламент (ЕС) No 452/2014 на Комисията (6), и по-специално точка TCO.205 от него, се изисква въздухоплавателните средства да са оборудвани, а полетните екипажи да имат подходяща квалификация за експлоатация по планирания маршрут или процедура. Посочените изисквания следва да бъдат допълнени с общи изисквания за използване на въздушното пространство, с които се определят съответните полетни процедури и маршрути.
 (4)
 Прилагането на PBN в зони за маневриране на терминали с висока плътност на въздушното движение, както се изисква съгласно Регламент за изпълнение (ЕС) No 716/2014 на Комисията (7), се очаква да подобри точността на траекторията на подхода за кацане, както и да улесни определянето на последователността на обслужване на по-ранен етап, като по този начин се намалят разходът на гориво и въздействието върху околната среда при фазите на снижение и долитане. С цел да се улесни прилагането, изискванията на настоящия регламент следва да са в съответствие с изискванията на Регламент за изпълнение (ЕС) No 716/2014.
 (5)
 Използването на спътникови системи за повишаване на точността (SBAS), по-специално под